Resolucija Evropskega parlamenta

z dne 5. maja 2010

s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2008, Oddelek VII – Odbor regij

EVROPSKI PARLAMENT,

ob upoštevanju splošnega proračuna Evropske unije za proračunsko leto 2008 [1],

ob upoštevanju končnih letnih računovodskih izkazov Evropskih skupnosti za proračunsko leto 2008 – zvezek I (C7-0178/2009) [2],

ob upoštevanju letnega poročila Odbora regij organu, ki sprejme sklep o razrešnici, o opravljenih notranjih revizijah v letu 2008,

ob upoštevanju letnega poročila Računskega sodišča o izvrševanju proračuna za proračunsko leto 2008 skupaj z odgovori revidiranih institucij [3],

ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES [4],

ob upoštevanju členov 272(10), 274, 275 in 276 Pogodbe ES ter členov 314(10), 317, 318 in 319 Pogodbe o delovanju Evropske unije,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [5], zlasti členov 50, 86, 145, 146 in 147 te uredbe,

ob upoštevanju člena 77 in Priloge VI Poslovnika,

ob upoštevanju poročila Odbora za proračunski nadzor (A7-0082/2010),

A. ker "imajo državljani pravico vedeti, kako se porabijo njihovi davki in kako se uporabljajo pristojnosti, ki so zaupane političnim organom" [6],

1. ugotavlja, da je imel Odbor regij leta 2008 na voljo sredstva za prevzem obveznosti v skupnem znesku 93000000 EUR (68600000 EUR v letu 2007; 74400000 EUR v letu 2006) s stopnjo izkoriščenosti 86,87 % [7];

2. je seznanjen z navedbo iz letnega poročila Evropskega računskega sodišča, da slednje po reviziji ni imelo nobene bistvene pripombe v zvezi z Odborom regij;

3. pozdravlja izvajanje sporazuma o upravnem sodelovanju med Odborom regij in Evropskim ekonomsko-socialnim odborom za obdobje 2008–2014 ter obe instituciji poziva, naj poročata o napredku pri usklajevanju svojih standardov notranjih kontrol, pa tudi o zadevnih finančnih postopkih v zvezi s skupno službo; je seznanjen z obojestransko zadovoljivo rešitvijo za razporejanje nalog preverjanja v skupni službi na podlagi "izvora" odgovornega odredbodajalca (iz enega ali drugega odbora);

4. znova opozarja, da ločevanje služb na osnovi sporazuma o upravnem sodelovanju ne bi smelo vplivati na proračun, ter pričakuje vmesni pregled izvajanja sporazuma, ki naj bi bil opravljen leta 2011, in skupno analizo, ki naj bi jo kot del tega pregleda opravila Odbor regij in Evropski ekonomsko-socialni odbor;

5. pozdravlja rezultate ocene malih sporazumov o sodelovanju na področjih, ki jih ločevanje zadeva, ki sta jo skupaj izvedla Odbor regij in Evropski ekonomsko-socialni odbor, zlasti njuno ugotovitev, da je nova upravljavska struktura izboljšala upravno sodelovanje med odboroma, da so ločene službe povečale učinkovitost ob enaki kakovosti in da dodatna proračunska sredstva niso bila potrebna; prav tako je seznanjen z ugotovitvijo, da bi bilo mogoče nekatere praktične vidike sodelovanja v prihodnje izboljšati;

6. pozdravlja prizadevanja Odbora regij za medinstitucionalno sodelovanje na področju informacijskih sistemov, zlasti pogajanja Odbora regij in Evropskega ekonomsko-socialnega odbora s Komisijo o uporabi kadrovskega sistema Sysper2;

7. pozdravlja izboljšave sistema notranjih kontrol Odbora regij, ki so v teku, zlasti pregled upravnih, operativnih in finančnih postopkov, oblikovanje smernic za zaposlene o deontologiji in integriteti, vključno s točkami za samooceno navzkrižja interesov, izpopolnitev vodnika nalog in odgovornosti uslužbencev Odbora regij, pa tudi predhodno preverjanje v letu 2008 v vseh službah Odbora regij;

8. ugotavlja, da sta bili pri oceni tveganja v letu 2008 opredeljeni dve problematični področji: prvič, težave zaradi sprememb v organigramu in posledic novega sporazuma o sodelovanju med Odborom regij in Ekonomsko-socialnim odborom, saj se obdobje prilagajanja še ni končalo; drugič, kadrovske težave zaradi prevelikega pretoka uslužbencev, težavnih in dolgotrajnih postopkov zaposlovanja ter nezadostnega usposabljanja; pričakuje, da bo Odbor regij poročal o ukrepih v zvezi s temi težavami v naslednjem letnem poročilu o dejavnostih;

9. ugotavlja, da je služba za notranjo revizijo opravila revizijo učinkovitosti odhodkov za službena potovanja in uspešnosti zunanjih študij, kar je omogočilo ustrezno preskušanje sistema notranjih kontrol, pa tudi naknadne revizije prenosov plač (druga naknadna revizija), standardov notranjih kontrol (prva naknadna revizija) in primernosti finančnih krogov;

10. pozdravlja ukrepe na podlagi prejšnjih sklepov Parlamenta o podelitvi razrešnice, zlasti na osnovi ugotovitev Parlamenta o poročilu urada OLAF in upravne preiskave o ponderiranih prenosih plač, pri čemer so uradniki povrnili vse neupravičeno prejete zneske, sproženi so bili disciplinski postopki, priporočila notranjega revizorja pa so bila že oziroma bodo še upoštevana;

11. pozdravlja tudi ukrepe v zvezi s sistemom upravljanja in kontrole v lastnih službah, kar potrjuje, da so bile več let zapovrstjo, tudi leta 2008, opravljene letne naknadne vzorčne kontrole, in ukrepe v zvezi z oddelkom za upravljanje in kontrolo v skupni službi Evropskega ekonomsko-socialnega odbora in Odbora regij, kar kaže, da so bili z ločitvijo več služb sistemi upravljanja in kontrole v obeh odborih izboljšani, pri čemer je vedno eden od odborov v celoti odgovoren za posamezne izdatke, kar omogoča popolno finančno in operativno odgovornost;

12. zahteva, da člani Odbora regij predložijo izjavo o finančnih interesih oziroma razkrijejo pomembne informacije o zadevah, kot so poklicne dejavnosti, ki jih je treba prijaviti, in delovna mesta ali dejavnosti, za katere se prejema plačilo, predvsem ker so člani Odbora regij voljeni oziroma politično odgovorni izvoljeni skupščini;

13. izraža zadovoljstvo nad kakovostjo letnega poročila o dejavnostih Odbora regij in pozdravlja vključitev izrecnih nadaljnjih ukrepov na osnovi prejšnjih sklepov Parlamenta o podelitvi razrešnice.

[1] UL L 71, 14.3.2008.

[2] UL C 273, 13.11.2009, str. 1.

[3] UL C 269, 10.11.2009, str. 1.

[4] UL C 273, 13.11.2009, str. 122.

[5] UL L 248, 16.9.2002, str. 1.

[6] Pobuda za preglednost v Evropi.

[7] Prilagojeno – 98,1 %: Odobrena sredstva za Odbor regij v znesku 93000000 EUR v letu 2008 vključujejo namenske prejemke v obliki plačila Evropskega ekonomsko-socialnega odbora v znesku 10700000 EUR, ki je bilo opravljeno, da bi Odbor regij lahko delež Evropskega ekonomsko-socialnega odbora pri najemnini za stavbe plačal skupaj s svojim deležem, z enim samim nakazilom. Najemnina je bila plačana v letu 2009. Odobrena sredstva za Odbor regij, prilagojena za 10700000 EUR vredno medinstitucionalno transakcijo, znašajo 82400000 EUR, prilagojena stopnja izkoriščenosti sredstev Odbora regij pa je 98,1 %.

--------------------------------------------------